Vedtægter for Luthersk Missions Børn og Unge

**A. Grundlæggende om LMBU**

**§ 1. Organisation**

Luthersk Missions Børn og Unge (LMBU) er en sammenslutning af arbejdet blandt børn og unge i Luthersk Mission (LM), og som sådan en del af LM’s arbejde.

**§ 2. Grundlag**

LMBU er forpligtet på samme grundlag som LM i øvrigt, og bygger derfor sit arbejde på

* De bibelske Skrifter som Guds inspirerede, ufejlbarlige, fuldt troværdige og urokkelige ord og eneste kilde og norm for kristen tro, lære og liv.
* Den danske folkekirkes evangelisk-lutherske bekendelse som sand og forpligtende tolkning af de bibelske skrifter.

**§ 3. Formål**

LMBU har som formål at samle børn og unge om Guds ord og derigennem vække og befæste en levende tro på Jesus Kristus, samt tilskynde til personlig og ordnet deltagelse i Guds riges arbejde, såvel i Danmark som internationalt.

**§ 4. Optagelse af medlemmer**

*Stk. 1.* Som medlem af LMBU kan optages enhver som ønsker at fremme LMBUs formål, jvf. § 3. Medlemskab tegnes gennem lokalforeningerne eller landsforeningen.

*Stk. 2.* Beløbsstørrelsen for landsmedlemmernes kontingent besluttes af Landsbestyrelsen. Landsmedlemmer, der deltager på landsgeneralforsamlingen, indkaldes til et møde umiddelbart forud for generalforsamlingen, hvor syv stemmeberettigede repræsentanter bliver valgt ved simpelt flertal. Øvrige landsmedlemmer kan deltage ved generalforsamlingen, dog uden stemmeret.

**B. Lokalforeninger**

**§5 Lokale vedtægter**

*Stk. 1.* Landsbestyrelsen optager lokalforeninger i landsforeningen og kategoriserer dem som ungdomsforeninger, junior/teenklubber eller børneklubber.

*Stk. 2.* Lokalforeninger der anvender landsforeningens lokalvedtægter som beskrevet i afsnit F kan umiddelbart optages. Væsentlige afvigelser fra landsforeningens lokalvedtægter skal godkendes af landsbestyrelsen.

*Stk. 3.* Andre typer lokalforeninger indenfor LMBUs organisation, grundlag og formål (§1-3) kan optages efter landsbestyrelsens vurdering.

**C. Afdelingsvedtægter**

**§ 6. Afdelingsforum**

Formændene for lokalforeningerne i en afdeling udgør afdelingsforummet. Formændene skal mindst 1 gang årligt samles til afdelingsforum til gensidig inspiration samt drøftelse og tilrettelæggelse af afdelingens fælles anliggender. I øvrigt kan andre indkaldes til at deltage i afdelingsforummet uden stemmeret.

**§ 7. Valg i afdelingsforummet**

*Stk. 1.* Afdelingsforummet vælger en formand for en 2- årig periode. Formanden indgår i afdelingsforummet med stemmeret.

*Stk. 2.* Afdelingsforummet vælger to repræsentanter til LM’s afdelingsstyrelse, jvf. LM’s love. Repræsentanterne indgår i afdelingsforummet med stemmeret. Valget er for en 2- årig periode.

**§ 8. Særlige regler**

I øvrigt kan afdelingsforummet på et afdelingsforumsmøde med 2/3 flertal vedtage særlige regler, der skal gælde for denne og særlige vedtægter for arbejdsgrene i afdelingen. Dog kun for så vidt disse ikke strider imod de her givne generelle vedtægter, og er godkendt af landsbestyrelsen.

**D. Landsledelse**

**§ 9. Landsgeneralforsamling**

*Stk. 1.* Hvert år afholdes landsgeneralforsamling, der består af alle lokalforeningernes valgte bestyrelsesmedlemmer, medlemmer med stemmeret i foreningens afdelingsfora og repræsentanter for medlemmer af LMBUs landsforening. Hver lokalforening kan repræsenteres af op til syv bestyrelsesmedlemmer.

*Stk. 2.* Dagsorden for landsgeneralforsamlingen skal mindst udgøre:

1. Valg af dirigent

2. Landsbestyrelsens beretning om LMBUs virksomhed i det forløbne år

3. Forelæggelse af revideret årsrapport til godkendelse

4. Fastlæggelse af landskontingent for lokalforeninger pr. medlem og fastlæggelse af ramme for afdelingskontingent for lokalforeninger pr. medlem for det kommende år.

5. Valg af medlemmer og suppleanter til børne-, junior/teen- og ungdomsudvalg efter forud indgivet forslag til opstilling af medlemmer. Alle medlemmer af LMBU er valgbare

6. Valg til landsbestyrelse

7. Valg af formand og næstformand

8. Valg af revisor

9. Forslag til behandling på landsgeneralforsamlingen fra medlemmer.

10. Eventuelt

Landsgeneralforsamlingen skal bekendtgøres senest 8 uger før afholdelse. Forslag, der ønskes behandlet på landsgeneralforsamlingen, skal være landskontoret i hænde senest 4 uger før landsgeneralforsamlingens afholdelse. Dagsorden skal offentliggøres 2 uger før landsgeneralforsamlingen.

*Stk.3.* Landsgeneralforsamlingen vælger 6 personer til Landsbestyrelsen og 5 personer til børneudvalget, junior/teenudvalget og ungdomsudvalget for en toårig valgperiode. Medlemmerne i landsbestyrelsen eller udvalgene er på valg skiftevis. Hvis flere end tre indvælges et år til landsbestyrelsen eller et udvalg, afgøres det ved lodtrækning hvem der indvælges for en etårig valgperiode.

*Stk.4.* Landsgeneralforsamlingen vælger to suppleanter til Landsbestyrelsen og to suppleanter til hvert udvalg. Suppleanter vælges for et år ad gangen.

*Stk.5.* Ethvert medlem af LMBU kan opstille som kandidat til landsbestyrelsen, til et udvalg eller som suppleantkandidat såfremt tre lokalbestyrelsesmedlemmer vil opstille kandidaten, undtaget er dog genopstillede kandidater. Forslag til kandidat med dokumentation for antal opstillere skal være LMBUs landskontor i hænde senest 4 uger før landsgeneralforsamlingens afholdelse. Dog kan suppleantkandidater opstilles på generalforsamlingen.

*Stk.6*. Ved valg til landsbestyrelsen har hver stemmeberettiget 1 stemme pr. ledig plads i bestyrelsen. Der må kun afgives en stemme på hver kandidat. En kandidat er først valgt hvis denne opnår tilslutning fra mindst 50 % af generalforsamlingens stemmeberettigede.

Er en stemmeberettiget forhindret i at være til stede ved landsgeneralforsamlingen, kan medlemmet, til første valgrunde, indsende/aflevere sin stemmeseddel i lukket konvolut tydelig mærket ”Stemmeseddel”. Samtlige lukkede konvolutter med dette mærke åbnes af landsgeneralforsamlingens dirigent eller to af landsgeneralforsamlingen valgte stemmetællere. Der kan ikke stemmes ved fuldmagt.

Fører første valgrunde ikke til valg på alle pladser, foretages en ny valgrunde mellem de kandidater, der fik flest stemmer, men som ikke opnåede valg ved første valgrunde, dog således at der i anden valgrunde kun opstilles en kandidat mere, end der er pladser til. Har der ved to valgrunder været stemmelighed, foretages der en lodtrækning mellem kandidater med lige mange stemmer.

*Stk. 7.* Valg til børneudvalget, junior/teenudvalget, ungdomsudvalget udføres på samme måde som valg til landsbestyrelsen.

*Stk. 8.* Valg af suppleanter til landsbestyrelsen og til børne-, junior/teen- og ungdomsudvalget udføres på samme måde som valg til landsbestyrelsen.

*Stk. 9.* Landsgeneralforsamlingen vælger formand og næstformand ud af den valgte landsbestyrelse. En kandidat er først valgt til formand eller næstformand hvis denne opnår tilslutning fra mindst 50 % af de stemmeberettigede. Fører første runde ikke til valg af formand eller næstformand gennemføres en anden valgrunde. Ved stemmelighed mellem to kandidater i anden valgrunde afgøres valget ved lodtrækning.

**§10 Børne-, Junior/Teen- og Ungdomsudvalg**

*Stk. 1.* Udvalgene konstituerer sig selv med formand. Udvalgene mødes efter behov, arbejder efter landsbestyrelsens anvisninger og refererer til landsbestyrelsen.

**§11 Landsbestyrelse**

*Stk. 1.* Landsbestyrelsen afholder minimum 4 landsbestyrelsesmøder pr. år. Budgettet for det kommende kalenderår skal behandles på det sidste møde i et kalenderår. Ekstraordinære landsbestyrelsesmøder kan afholdes elektronisk efter landsbestyrelsens forudgående skriftlige godkendelse.

*Stk. 2.* LMBU på landsplan tegnes af formanden i forening med et bestyrelsesmedlem eller af næstformanden i forening med 2 medlemmer eller af samtlige bestyrelsesmedlemmer i forening.

*Stk. 3.* Luthersk Missions Landsstyrelse kan udpege en repræsentant som deltager i landsbestyrelsesmøderne med stemmeret. Landsbestyrelsen kan efter behov udpege andre til at varetage særlige ad hoc opgaver, disse deltager uden stemmeret i landsbestyrelsens møder. Desuden deltager, efter landsbestyrelsens anvisning, uden stemmeret ansatte konsulenter og landsleder.

**§ 12. Valg i landsbestyrelsen**

*Stk. 1.* Landsbestyrelsen vælger repræsentanter til LM’s generalforsamling ifølge LM´s love, hvoraf formanden er den ene repræsentant.

*Stk. 2.* Endvidere vælger landsbestyrelsen kasserer og sekretær samt repræsentanter til bestyrelser, hvori LMBU er repræsenteret.

*Stk. 3.* Alle valg gælder for 1 år. Repræsentanter til bestyrelser vælges for den periode som bestyrelsernes love angiver.

*Stk. 4.* Beslutninger træffes med simpel stemmeflerhed i tilfælde af stemmelighed gælder formandens stemme dobbelt.

**§ 13. Ledelse**

*Stk. 1.* Landsbestyrelsen er øverste besluttende myndighed på landsplan næst efter landsgeneralforsamlingen.

**§ 14 Økonomi**

*Stk. 1.* Kassereren udarbejder årsregnskabet. Regnskabsåret er kalenderåret

*Stk. 2.* Regnskabet revideres af 1 statsaut./reg. revisor valgt af landsgeneralforsamlingen.

*Stk. 3.* Landsbestyrelsen godkender revideret årsrapport til fremlæggelse og godkendelse på landsgeneralforsamlingen.

*Stk. 4.* Landsbestyrelsen kan meddele prokura til administrative medarbejdere i LMBU og LM’s økonomiafdeling, når det gælder checks, bankkonti/giro, forpligtelseserklæringer, arve- og legatsager, og hvad der i øvrigt henhører under den daglige drift.

E. Øvrige forhold

**§ 15. Vedtægtsændringer**

*Stk. 1.* Ændringer af §§ 1, 2, 3, 15 og 16 kan kun ske, når de vedtages af 4/5 af landsgeneralforsamlingens medlemmer ved to på hinanden følgende ordinære møder, og kun når ændringerne i den mellemliggende periode har været til udtalelse hos Luthersk Missions Landsstyrelse.

*Stk. 2.* Ændringer af de resterende paragraffer af ovenstående vedtægter, samt lokalvedtægter nedenfor, kan kun ske, når de vedtages af 2/3 af landsgeneralforsamlingens medlemmer ved et ordinært møde, efter forudgående udtalelse af Luthersk Missions Landsstyrelse. Ændringsforslaget og Landsstyrelsens udtalelse skal i sin fulde længde være bilagt dagsorden til landsgeneralforsamlingen.

**§ 16. Ophør**

Ophører Luthersk Missions Børn og Unge tilfalder kassebeholdningen og øvrige aktiver ”Luthersk Mission”

**F. Lokalforenings vedtægter iflg. § 5**

Vedtægter for lokalforeninger

§ 1. Organisation

NN-Børneklub/Juniorklub/Teenklub/LMU er hjemmehørende i XX-kommune, og i øvrigt en del af LMBU-Danmark.

§ 2. Grundlag

NN-Børneklub/Juniorklub/Teenklub/LMU er forpligtet på samme grundlag som Luthersk Mission i øvrigt, og bygger derfor sit arbejde på

* De bibelske Skrifter som Guds inspirerede, fuldt troværdige og urokkelige ord og eneste kilde og norm for kristen tro, lære og liv.
* Den danske folkekirkes evangelisk- lutherske bekendelse som sand og forpligtende tolkning af de bibelske skrifter.

§ 3. Formål

NN-Børneklub/Juniorklub/Teenklub/LMU har som formål at samle unge om Guds ord og derigennem vække og befæste en levende tro på Jesus Kristus, samt tilskynde til personlig og ordnet deltagelse i Guds riges arbejde, såvel i Danmark som internationalt.

§ 4. Optagelse af medlemmer

Som medlem af NN-Børneklub/Juniorklub/Teenklub/LMU kan optages enhver, som ønsker at fremme NN-Børneklub/Juniorklub/Teenklub/LMU´s formål, jvf. § 3.

§ 5. Bestyrelse

Stk. 1. Foreningens medlemmer vælger minimum 3 personer til bestyrelsen, som konstituerer sig selv. Medlemmerne til bestyrelsen vælges for 2 år ad gangen og afgår skiftevis. Der vælges 2 suppleanter og 2 revisorer (revisorerne må ikke være medlemmer af bestyrelsen og behøver ikke at være medlemmer af foreningen).

Stk. 1,2. *(undlades i LMU-foreninger)* De frivillige medarbejdere i klubben vælger af sin midte minimum to personer til bestyrelsen med fuld stemmeret, dog altid én mindre end de medlemsvalgte. Øvrige medarbejdere kan deltage i bestyrelsesmøderne uden stemmeret.

Stk. 2. For at kunne vælges kræves over 50 % af de afgivne stemmer. Fører første valgrunde ikke til valg på alle pladser, foretages en ny valgrunde mellem de kandidater, der fik flest stemmer men som ikke opnåede valg ved første valgrunde, dog således at der i anden valgrunde kun opstilles en kandidat mere, end der er pladser til. Har der ved to valgrunder været stemmelighed, foretages der en lodtrækning mellem kandidater med lige mange stemmer.

Stk. 3. Foreningen tegnes af formanden i forening med et bestyrelsesmedlem.

§ 6. Generalforsamling

Stk. 1. Generalforsamling afholdes mindst 1 gang årligt. Generalforsamlingen bekendtgøres mindst 4 uger forud. Forslag, der ønskes behandlet, skal indsendes/afleveres til bestyrelsen senest 14 dage før generalforsamlingen. Dagsorden opslås i foreningens mødelokaler eller bekendtgøres på anden måde senest 8 dage før generalforsamlingen. Kun forslag, der står på dagsordenen, kan sættes under afstemning. Såfremt 1 stemmeberettiget medlem forlanger det, skal afstemning ske skriftlig.

Stk. 2. Bestyrelsen kan indkalde til ekstraordinær generalforsamling og skal indkalde dertil i løbet af 4 uger, hvis 1/3 eller mindst 10 stemmeberettigede medlemmer skriftligt anmoder herom og angiver, hvad der ønskes behandlet. Ekstraordinær generalforsamling indvarsles på samme måde som den ordinære generalforsamling.

§ 7. Kontingent og regnskab

Kontingentet fastsættes ved generalforsamlingen. Det reviderede regnskab fremlægges ved det årlige generalforsamlingen. Regnskabsåret er kalenderåret.

§ 8. Stemmeret og valgbarhed

Stk. 1. Bestyrelsen fører fortegnelse over medlemmerne i foreningen, med angivelse af datoen for indmeldelse i foreningen eller overflytning fra anden forening i LMBU.

Stk. 2. Stemmeret og valgbarhed ved alle valg og afstemninger har enhver, der er medlem ved generalforsamlingens afholdelse eller er overført fra en anden forening i LMBU.

Stk. 3 *(undlades i LMU-foreninger)* En forælder/værge til et stemmeberettiget medlem under 16 år kan i stedet for barnet deltage i afstemningen og ligeledes indvælges i bestyrelsen.

§ 9. Vedtægtsændringer

Stk.1. Ændringer af ovenstående vedtægter kan kun ske, når de vedtages af 2/3 af de fremmødte medlemmer ved en generalforsamling. Væsentlige ændringer i forhold til landsforeningens forslag til lokalvedtægter skal godkendes af LMBUs landsbestyrelse.

Stk. 2. Hvis der ændres i vedtægterne i forhold til landsforeningens forslag til lokalvedtægter, skal kopi af lokalvedtægterne under alle omstændigheder sendes til landsbestyrelsen.

Stk. 3. Ændringer af §§ 1,2,3,9 og 10 kræver tilslutning fra 4/5 ved to ordinære generalforsamlinger og skal godkendes af LMBUs landsbestyrelse.

§ 10. Foreningens ophør

Opløses foreningen, tilfalder dens aktiver den stedlige LM-kreds eller LM-afdeling eller andet kirkeligt arbejde som er i overensstemmelse med § 2 og § 3. Bestyrelsen har pligt til at sikre at fond støtte og offentlig støtte anvendes i overensstemmelse med støttens formål.

\_\_\_\_\_\_

**Ovenstående lands-, afdelings- og lokalvedtægter er således vedtaget på landsgeneralforsamlingen den 17. september 2016**